**Tv-ohjaaja** on televisiotuotannossa käytettävä ammattinimike. Tv-ohjaajaa kutsutaan myös ohjaajaksi (vrt. alla: Henkilöohjaaja). Televisio-ohjaajalla tarkoitetaan henkilöä, joka vastaa tv-ohjelman kuvallisesta ja äänellisestä toteutuksesta sekä johtaa ja ohjaa tuotantotilanteissa teknistä ja tuotannollista toteutustiimiä. Televisio-ohjaaja toteuttaa tavallisesti käsikirjoitusta tai ohjelman ajolistaa valmiiksi televisio-ohjelmaksi. Hän voi myös välittää kuvien ja äänityksen avulla katsojille jonkun olemassa olevan tapahtuman kuten esimerkiksi urheilukilpailun, konsertin tai juhlan. Ohjelman toteutuksessa ohjaaja tarvitsee avukseen useimmiten muita televisioalan ammattilaisia kuten kuvaussihteerin, kuvaajan, kameramiehiä, valaistustarkkailijoita, äänisuunnittelijan, äänitarkkailijoita, lavastajan, pukusuunnittelijan, puvustajan, järjestäjän, studio-ohjaajan jne. Teknisen ja tuotannollisen henkilökunnan lisäksi tv-ohjaaja työskentelee esiintyjien kuten kapellimestareiden, muusikoiden, koreografien ja näyttelijöiden kanssa. Televisiotuotanto on yhteistyötä.

Tv-ohjaaja monikameratuotannossa
--------------------------------

Monikameratuotannossa tv-ohjaaja työskentelee tv-studiossa tai kuvauspaikalla tehtyjen valmistelujen jälkeen tv-ohjaamossa. Tv-studion tai ulkotuotantoauton ohjaamosta hän johtaa kameraharjoituksia, nauhoituksia tai suoria lähetyksiä. Ohjaamossa toiminta tapahtuu yhteistyössä kuvaussihteerin ja mikserin kanssa. Heidän edessään on monitoripaneeli, missä näkyvät kaikkien ohjelmassa käytettävien kuvalähteiden kuten kameroitten kuvat. Ohjaaja ja kuvaussihteeri ovat komentojärjestelmien avulla yhteydessä mm. kameramiehiin, studio-ohjaajaan, kuvaajaan, kuva- ja valotarkkaamoon sekä äänitarkkaamoon. Ohjaaja ja kuvaussihteeri käyttävät erityistä monikameratuotannon komentokieltä.  Ohjaaja valitsee kameramiesten tarjoamia kuvia ja komentaa ne leikattaviksi tv-ohjelmaan. Kuvaleikkauksen suorittaa mikseri. Kuvat voivat olla ohjaajan ja/tai kuvaajan ennalta suunnittelemia tai sitten ohjausta ja kuvausta improvisoidaan; ohjaaja pyytää kuvia ja kameramiehet tarjoavat niitä. Valmiiksi suunnitellut kuvat on kirjattu kuvakäsikirjoitukseen (ns. ohjaajan käsikirjoitus)  ja siitä ne on purettu kameralistoihin kullekin kameramiehelle.

Tv-ohjaaja yksikameratuotannossa
--------------------------------

Yksikameratuotannossa tv-ohjaaja työskentelee yleensä pienemmän ryhmän kanssa. Kuvaustiimiin kuuluvat kuvaajan ja mahdollisen kameramiehen (kuvaajan assistentti) lisäksi äänitarkkailija, joskus myös erillinen valaistusassistentti. Toisinaan kuvaaja saattaa äänittää itse. Suurissa tuotannoissa kuten draamoissa ryhmä on huomattavasti laajempi.

Tuottaja
--------

Tv-ohjaajan esimiehenä tuotantoprosessin aikana on nykyisin tuottaja, joka vastaa viime kädessä koko tuotannosta: sisällöstä, budjetista sekä teknisistä ja tuotannollisista resursseista.

Tv-ohjaaja monissa rooleissa
----------------------------

Tv-ohjaaja voi olla myös ohjelman tuottaja, käsikirjoittaja ja/tai toimittaja. Yksikameratuotannoissa ohjaaja joskus itse kuvaa. Joissakin tuotantoyhtiöissä monikameraohjaaja saattaa toimia jopa mikserinä.

Henkilöohjaaja
--------------

Tv-tuottajan ohella ohjelmassa saattaa olla toinenkin ohjaaja, ns. henkilöohjaaja. Tämän tehtävänä on ohjata esiintyjien ilmaisua ja toimintaa. Nämä ohjaajat tulevat usein teatterimaailmasta. Henkilöohjaajia käytetään eniten draamoissa, jolloin heitä kutsutaan yksinkertaisesti ohjaajiksi. Tavallisesti tv-ohjaaja toimii myös henkilöohjaajana.

Lähteet
-------

* Watts, Harris:: *On Camera*. London: BBC Books, 1982,1984.
* Kuney, Jack:: *Take One – Television Directors on Directing*. New York: Praeger Publishers, 1990.

### Viitteet

1. ↑  Burrows, Thomas & Wood, Donald:: *Television Production - diciplines and techniques*. Dubuque, Iowa: WCB, 1982.  ss21-22
2. ↑  Millerson, Gerald:: *The Technique of TV Production*. London and Boston: Focal Press, 1982.  s. 276
3. ↑  Korvenoja, Pekka:: *TV-kameratyön perusteet*. Helsinki: Helsingin Ammattikorkeakoulu Stadia, 2004.  ss. 12-15
4. ↑  Millerson, Gerald:: *The Technique of TV Production*. London and Boston: Focal Press, 1982.  ss. 19-22
5. ↑  Watts, Harris:: *On Camera*. London: BBC Books, 1984.  ss. 116-123
6. ↑   Korvenoja, Pekka::*Tv-kameratyön perusteet.* Helsinki: Helsingin Ammattikorkeakoulu Stadia, 2004. s. 123-125
7. ↑  Korvenoja, Pekka:: *TV-kameratyön perusteet*. Helsinki: Helsingin Ammattikorkeakoulu Stadia, 2004.  ss. 122-125 ja 161-162
8. ↑  Watts, Harris:: *On Camera*. London: BBC Books, 1982,1984.  ss. 107-108
9. ↑  Jarvis, Peter:: *Shooting on Location*. London: BBC Television Training, 1986.

Aiheesta muualla
----------------

* Kuvia tai muita tiedostoja aiheesta **Televisio-ohjaaja** Wikimedia Commonsissa